
	Lietuvos eksportuotojams aktuali informacija

	2026-07-08
	EK pakartotinai kreipėsi į ES Teisingumo Teismą dėl Vengrijoje taikomų prekybos antkainių ribojimų. Didieji mažmeninės prekybos tinklai 30 pagrindinių maisto produktų grupių gali taikyti ne didesnį kaip 10 % antkainį, o daliai buities ir higienos prekių nustatyta 15 % riba. Komisijos teigimu, ši priemonė neproporcingai riboja daugiausia užsienio kapitalo prekybos tinklų kainodarą. 
	https://www.euractiv.com/news/eu-takes-hungary-to-court-again-over-food-price-caps/ 
	

	2026-06-27
	Vengrijoje panaikintos kovą įvestos degalų kainų lubos. Benzino kaina buvo ribojama iki 595 forintų, o dyzelino – iki 615 forintų už litrą. Parlamentas reikalingus teisės aktų pakeitimus priėmė birželio 23 d., o kainų lubos nustojo galioti birželio 27 d. 
	https://www.budapesttimes.hu/hungary/parliament-to-vote-on-fuel-price-cap-phase-out/
	

	2026-07-08
	Birželio viduryje forintas euro atžvilgiu pasiekė stipriausią lygį nuo 2021 m. rugsėjo. Birželio 16 d. vienas euras kainavo apie 349.5 forinto. Vėliau pasilpnėjo ir liepos 8 d. euras jau buvo vertas apie 358 forintų. 
	https://www.ecb.europa.eu/stats/policy_and_exchange_rates/euro_reference_exchange_rates/html/eurofxref-graph-huf.en.html
	

	2026-06-19
	Vengrijos elektroninės prekybos rinka 2025 m. pasiekė apie 2,1 trln. forintų ir per metus išaugo 9,3 %. Vietos elektroninių parduotuvių apyvarta augo gerokai lėčiau – 4,2 %, o didžiausią spaudimą joms darė tarptautinės platformos ir spartėjanti rinkos koncentracija. Internetu apsiperka apie 4,4 mln. vengrų, tačiau ketvirtadalis aktyviausių pirkėjų sugeneruoja maždaug 80 % siuntų.
	https://www.pwc.com/hu/en/pressroom/2026/e_toplista_2025.html
https://www.intellinews.com/foreign-platforms-drive-growth-on-hungary-s-6bn-e-commerce-market-449683/ 
	

	2026-07-08
	Metinė infliacija Vengrijoje birželį sumažėjo iki 1,7 %, o bendras kainų lygis per mėnesį nepakito. Tačiau žema bendroji infliacija slepia ryškius skirtumus: paslaugos per metus brango 4 %, kiauliena – 10,9 %, sviestas – 12,9 %, sūris – 9,1 %, pienas – 7,7 %, o namų ūkių energija atpigo 2,3 %. Importuojamų prekių kainas slopino sustiprėjęs forintas ir sumažėjusios energijos kainos, bet maisto rinkoje kainų spaudimas neišnyko. 
	https://www.ksh.hu/en/first-releases/far/efar2606.html
	

	2026-06-18
	2025 m. Vengrijos namų ūkių faktinis individualus vartojimas sudarė 73 % Europos Sąjungos vidurkio - šalis kartu su Latvija pasidalijo paskutine vieta ES.

	https://hatc.hu/editor_article.php?aid=11058
	

	Lietuvos verslo plėtrai užsienyje aktuali informacija / Tiesioginėms užsienio investicijoms pritraukti į Lietuvą aktuali informacija

	2026-06-14
	Vengrijos vyriausybė pradėjo investicijų skatinimo agentūros HIPA, eksporto agentūros HEPA bei EXIM veiklos auditus, įskaitant ankstesnes sutartis ir paramos sprendimus. „Vyriausybė yra įsipareigojusi užtikrinti, kad Vengrijos eksporto ir investicijų skatinimo sistema atitiktų geriausią tarptautinę praktiką ir veiktų aukščiausiu įmanomu profesionaliu lygiu“, – teigė Vengrijos ekonomikos ministras I. Kapitány.
Taip pat rengiamas Nacionalinės turto apsaugos ir susigrąžinimo tarnybos steigimas. Pagal projektą būtų tikrinamos įmonės, kurios bent 75 proc. metinių pajamų per bent vienus iš pastarųjų penkerių metų gavo iš viešųjų pirkimų ar koncesijų. Ši tvarka galėtų būti taikoma ir užsienio bendrovėms. Nustačius grėsmę viešajam turtui, tarnyba galėtų įmonei skirti valstybės priežiūrą, pakeisti jos vadovus, apriboti atstovavimo teises ar nutraukti sutartis. 

	https://bbj.hu/politics/domestic/government/economy-minister-announces-probes-of-export-investment-promotion-agencies/
https://cms.law/en/hun/legal-updates/hungary-s-new-national-asset-recovery-and-protection-office-to-gain-sweeping-powers-to-oversee-public-assets-and-procurements 
	

	2026-07-08
	Rengiamas mechanizmas, per kurį atblokuotos ES ekonomikos gaivinimo lėšos būtų nukreiptos į vidaus ekonomiką. Finansavimas bus administruojamas per valstybės plėtros banką MFB, kurio kapitalą numatoma padidinti, tačiau kartu keičiama ir banko valdymo tvarka. Naujas modelis turėtų užtikrinti didesnį MFB nepriklausomumą nuo vyriausybės, atvirą finansinių tarpininkų atranką, aiškų RRF lėšų atskyrimą ir reguliarius nepriklausomus auditus. 
	https://www.portfolio.hu/bank/20260626/atalakitja-a-kormany-az-mfb-mukodeset-megjelent-a-torvenyjavaslat-845978

	

	2026-07-03
	Vengrijos aplinkosaugos institucijos sustabdė Debrecene veikiančios Kinijos gamyklos „Semcorp“ licenciją. Griežtų veiksmų imtasi gręžiniuose užfiksavus kritiškai viršytas aliuminio normas.  Vyriausybė paskelbė iki rugsėjo įkursianti naują aukščiausio lygmens taršos priežiūros instituciją ir svarstanti baudas, susietas su pažeidėjo apyvarta. Naujiems projektams ir jų tiekėjams teks tikėtis dažnesnių patikrų, didesnių išlaidų ir griežtesnės atsakomybės, viršijus taršos normas.
	https://www.reuters.com/business/environment/hungary-launch-new-pollution-watchdog-ev-battery-makers-2026-07-03/
	

	2026-07-01
	Čekijos nekilnojamojo turto plėtotoja CTP pradėjo 66 tūkst. kv. m pramonės ir logistikos parko projektą Pėče. Pirmasis 14,2 tūkst. kv. m pastatas bus statomas konkrečiam nuomininkui, o jo užbaigimas numatytas 2027 m. antrąjį ketvirtį. Parkas kuriamas prie M60 ir M6 kelių, netoli Kroatijos sienos, todėl gali aptarnauti Pietų Vengrijos, Kroatijos ir Vakarų Balkanų srautus. 
	https://ctp.eu/news/ctp-expands-its-portfolio-with-a-new-park-latest-development-launches-in-pecs/
	

	2026-07-08
	Vengrijos žemės ūkiui vasaros derliaus nuėmimo metu trūksta sezoninių darbuotojų. Darbdaviai planavo maždaug pusę poreikio užpildyti darbuotojais iš Azijos, tačiau reikalingi leidimai nebuvo išduoti. Vietos gyventojams skirtos įdarbinimo kampanijos taip pat nesurinko pakankamai žmonių. Todėl ūkiuose daugiausia tikimasi darbuotojų iš Ukrainos.
	https://xpatloop.com/channels/2026/07/ukrainians-not-asians-fill-seasonal-labour-gap-in-hungary.html
	

	Lietuvos turizmo sektoriui aktuali informacija

	2026-06-26
	Budapešto VIII rajonas patvirtino naują trumpalaikės nuomos reguliavimo modelį. Visame rajone trumpalaikei nuomai galės būti naudojama ne daugiau kaip 3,5 % būstų. Naujiems apartamentams taip pat reikės daugiabučio bendrijos sutikimo. Bendrija galės jį atšaukti, jei nuoma nuolat trikdys gyventojus. Numatyta, kad tvarka pradės veikti 2027 m. Ji ribos naujų „Airbnb“ tipo objektų pasiūlą vienoje labiausiai turistų pamėgtų Budapešto dalių.
	https://jozsefvaros.hu/english/news-in-the-district/2026/07/the-regulatory-framework-for-short-term-accommodation-services-in-jozsefvaros-has-been-approved/
	

	2026-07-01
	Saudo Arabijos oro bendrovė „Flynas“ pradėjo pirmuosius tiesioginius reguliarius skrydžius tarp Rijado ir Budapešto. Vasaros tvarkaraštyje numatyti trys reisai per savaitę. Naujas maršrutas atveria Budapeštui tiesioginę prieigą prie sparčiai augančios Persijos įlankos kelionių rinkos ir palengvina verslo bei turistinius srautus abiem kryptimis.
	https://www.flynas.com/en/media-center/news-updates/flynas-celebrates-launching-direct-flights-between-riyadh-munich-and-budapest-as-part-of-its-summer-2026-network
	

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	2026-06-16
	JAE technologijų grupė EDGE ir Vengrijos „4iG Space and Defence Technologies“ susitarė Vengrijoje kurti bendrą įmonę bei regioninį pažangių saugumo technologijų kompetencijų centrą. Numatoma vietoje plėtoti, gaminti, bandyti ir komercializuoti apsaugos, viešojo saugumo ir kritinės infrastruktūros technologijas, taip pat rengti specialistus. 
	https://edgegroup.ae/news/edge-and-4ig-sd-partner-expand-european-industrial-capacity-advanced-security-technologies
https://www.4ig.hu/extraordinary-announcement-of-4ig-plc---2026_06_16_
	

	2026-06-26
	Vengrija rengia didžiausią per daugiau kaip dešimtmetį vėjo energetikos plėtros programą. Rugpjūčio 31 d. planuojama skelbti pirmąjį konkursą naujiems parkams statyti (mažiausiai 700 MW galios), kuris turėtų pritraukti beveik 1 mlrd. eurų investicijų. Iki 2030 m. tokių projektų apimtis planuojama išplėsti net iki 4 GW. Kartu šalis skiria 1,5 mlrd. eurų iš ES fondų elektros tinklų modernizavimui, kad jie sugebėtų priimti naują galingą srautą. 
	https://www.wolftheiss.com/insights/wind-energy-boom-in-hungary-new-momentum-existing-constraints/
	

	Lietuvos ekonominiam saugumui aktuali informacija

	2026-06-30
	JAV pratęsė Serbijos naftos bendrovei NIS suteiktą sankcijų išimtį iki liepos 31 d., todėl Pančevo perdirbimo gamykla ir degalinių tinklas gali tęsti veiklą, kol MOL derasi dėl Rusijos bendrovių valdomo 56,15 % akcijų paketo. Birželio 16 d. Serbija ir MOL pasirašė sąlyginį akcininkų susitarimą: Serbija galėtų įsigyti dar 5 % akcijų ir gauti daugiau teisių blokuoti strateginius sprendimus, o MOL įsipareigojo bent dešimtmetį išlaikyti istorinį gamyklos pajėgumą. Sandoris sumažintų tiesioginę Rusijos kontrolę, tačiau jo baigtis vis dar priklauso nuo OFAC leidimo. 
Taip pat, Serbija dar trims mėnesiams, iki 2026 m. rugsėjo pabaigos, pratęsė gamtinių dujų tiekimo susitarimą su „Gazprom“. Ilgalaikė sutartis lieka nepasirašyta.
	https://www.bse.hu/newkibdata/129484082/MOL_NIS%20SHA_20260616_eng.pdf
https://www.reuters.com/business/energy/serbias-russian-owned-nis-oil-firm-gets-another-sanctions-reprieve-us-2026-06-30/
https://www.reuters.com/business/energy/serbia-secures-three-month-extension-gas-supply-gazprom-says-energy-minister-2026-06-05/ 
	

	2026-06-29
	Serbijos valstybinė dujų bendrovė „Srbijagas“ pradėjo investicinio arbitražo procesą prieš Lietuvą ir reikalauja mažiausiai 11 mln. eurų; Serbijos žiniasklaidoje minima galima iki 20 mln. eurų suma. Ginčas kilo dėl prieš du dešimtmečius Lietuvos įmonių konsorciumo įsigytos, o vėliau Serbijos susigrąžintos trąšų gamyklos „Azotara“. „Srbijagas“ teigia, kad užsitęsę Lietuvos teismų procesai ir institucijų veiksmai neleido atgauti ankstesniuose arbitražuose priteistų lėšų. Lietuvos Vyriausybė pavedė Teisingumo ministerijai atstovauti valstybei. 
	https://www.lrt.lt/naujienos/verslas/4/2975036/serbijos-duju-bendrove-srbijagas-reikalauja-maziausiai-11-mln-euru
	

	2026-05-20
	2025 m. Vengrija pritraukė apie 3,9 mlrd. eurų Kinijos TUI, palyginti su 3,2 mlrd. eurų 2024 m., ir išliko didžiausia Kinijos investicijų gavėja Europoje (beveik ¼ visų Kinijos investicijų Europoje). Didžioji investicijų dalis buvo elektromobilių, baterijų ir susijusių komponentų gamybos srityse. 
	https://merics.org/en/report/chinese-investment-rises-7-year-high-chinese-fdi-europe-2025-update
	

	2026-06-17
	Vengrijos „Futureal Energy Partners“ plečia veiklą Baltijos šalyse – bendrovė įsigijo du baterijų energijos kaupimo projektus Latvijoje. Vienas jų bus plėtojamas Bolderajoje, kitas – Bišuciems vietovėje. Projektai jau yra pažengę: gauti statybos leidimai ir susitarimai dėl prijungimo prie elektros tinklo. 
	https://renewablesnow.com/news/futureal-snaps-up-45-mw-latvian-battery-project-duo-from-aretis-1296579/
	

	2026-07-07
	ES Modernizavimo fondas Vengrijai skyrė 552,3 mln. eurų energetikos projektams. Finansavimas apims elektros tinklų skaitmeninimą ir plėtrą, viešųjų pastatų energetinį efektyvumą bei centralizuoto šilumos tiekimo modernizavimą. 
„Greenvolt Group“ šiaurės rytų Vengrijoje atidarė didžiausią šalyje baterijų energijos kaupimo objektą – dviejų įrenginių bendra galia siekia 99,8 MW, o talpa – 288,6 MWh. Projektui skirta daugiau kaip 11,3 mlrd. forintų ES paramos. Per artimiausius ketverius metus Vengrija taip pat planuoja apie 1,5 mlrd. eurų RRF lėšų skirti elektros tinklų modernizavimui, kad būtų galima prijungti iki 5 GW naujų atsinaujinančios energetikos ir kaupimo pajėgumų. 
	https://ec.europa.eu/commission/presscorner/detail/en/ip_26_1501
https://ceenergynews.com/eu-affairs/eu-2-5-billion-euro-energy-projects/
https://renewableenergyinstaller.co.uk/2026/07/greenvolt-inaugurates-hungarys-largest-battery-energy-storage-system/ 
	

	Bendra akreditacijos valstybių ekonominė informacija

	2026-06-18
	2026 m. IMD konkurencingumo reitinge Vengrija nukrito trimis vietomis, į 51 (iš 70 valstybių), jos rezultatams pablogėjus visose pagrindinėse kategorijose. Pagal namų ūkių vartojimą Vengrija 2025 m. buvo paskutinėje ES vietoje kartu su Latvija.
	https://www.imd.org/centers/wcc/world-competitiveness-center/rankings/world-competitiveness-ranking/rankings/wcr-rankings/#_tab_Rank
	

	2026-07-09
	Vengrijos vyriausybė, atlikusi 2026 m. biudžeto auditą, nustatė, jog faktinis biudžeto deficitas siekia apie 8,3 % BVP, nors ankstesnė vyriausybė oficialiai buvo numačiusi 3,7 % deficitą. Pasak Finansų ministerijos, deficitas išaugo dėl pernelyg optimistinių ekonomikos augimo prognozių, priešrinkiminių išlaidų, nepalankių infrastruktūros projektų bei kitų anksčiau neatskleistų įsipareigojimų. Vyriausybė planuoja iki rugpjūčio pabaigos nustatyti naują 2026 m. deficito tikslą, o iki spalio pabaigos pateikti 2027 m. biudžetą ir vidutinės trukmės fiskalinį planą, derinamą su EK. Taip pat pabrėžiama, kad atblokuotos ES lėšos turėtų sumažinti šių metų deficitą maždaug 0,5 proc. punkto. 
	https://www.budapesttimes.hu/hungary/inherited-fiscal-chaos-new-government-says-true-deficit-hit-8-3/
	

	2026-06-23
	Birželio 23 d. Vengrijos nacionalinis bankas bazinę palūkanų normą sumažino 0.25 proc. punkto – nuo 6,25 % iki 6,0 %. Sprendimas priimtas pagerėjus infliacijos perspektyvoms: gegužę infliacija sumažėjo iki 1,8 %, o ją slopino sustiprėjęs forintas ir mažėjusios energijos bei maisto kainos. Bankas prognozuoja, kad 2026 m. vidutinė infliacija sieks 1,8 %, ir, išliekant palankioms sąlygoms, vasarą neatmeta tolesnio palūkanų mažinimo. 
	https://www.mnb.hu/en/monetary-policy/the-monetary-council/press-releases/2026/press-release-on-the-monetary-council-meeting-of-23-june-2026
	

	2026-06-26
	Vengrijos premjeras P. Magyaras euro įvedimą įvardijo kaip Vengrijos strateginį tikslą ir pareiškė, kad šalis iki 2030 m. galėtų atitikti Mastrichto kriterijus, reikalingus prisijungti prie euro zonos. Šiai krypčiai palanki ir visuomenė: euro įvedimą palaiko apie ¾ vengrų. Birželio 24 d. EK ir ECB paskelbė konvergencijos vertinimus – pagal juos Vengrija kol kas neatitinka nė vieno Mastrichto kriterijaus, būtinų euro įvedimui. To priežastys – didelis biudžeto deficitas, aukšta infliacija, padidėjusi valstybės skola ir valiutos kurso nestabilumas.
	https://kormany.hu/hirek/magyarorszag-2030-kornyekere-teljesiti-a-maastrichti-kriteriumokat 
https://www.portfolio.hu/deviza/20260626/eurobevezetes-uj-adatok-erkeztek-a-magyar-devizacsererol-845832 
	

	Kita ekonominiam bendradarbiavimui aktuali informacija

	2026-06-30
	Vengrijos transporto ir investicijų ministras D. Vitézy paskelbė, kad vyriausybė steigia nacionalinę viešojo transporto organizavimo instituciją ir atskirą valstybinę bendrovę, kuri rūpinsis geležinkelių transporto priemonių įsigijimu. Taip siekiama paspartinti ES lėšomis finansuojamą geležinkelių modernizavimą. Iš Vengrijai numatytų 16,4 mlrd. eurų transporto sektoriui 1,8 mlrd. eurų ketinama skirti naujiems traukiniams ir kitoms transporto priemonėms. Naujoji transporto organizavimo institucija perimtų dalį ministerijos, KTI instituto ir MÁV grupės funkcijų bei viešųjų paslaugų sutarčių ir pradėtų veikti iki rugpjūčio pabaigos. 
	https://www.portfolio.hu/ingatlan/20260630/orszagos-bkk-t-es-jarmubeszerzo-vallalatot-hoz-letre-a-kormany-az-eu-forrasok-hasznositasara-846658

